open-index/open-wikipedia-markdown huggingface dataset:
Battle Royal

**Battle Royal** (πληθ. **Battles Royal**), είναι ένας διεθνής όρος που αναφέρεται σε μία μάχη μεταξύ τριών ή περισσότερων αγωνιζόμενων που ολοκληρώνεται όταν μείνει μονάχα ένας ζωντανός ή έστω ικανός να συνεχίσει. Η απόδοση του όρου στην ελληνική γλώσσα είναι «βασιλική μάχη». Μια διαφορετική γραφή του όρου είναι **Battle Royale** (εδώ το royale προέρχεται από τα γαλλικά).

## Αποσαφήνιση
Το **Battle Royal** μπορεί να αναφέρεται:
* Battle Royale, ένα μυθιστόρημα του Takami Koushun (1999).

* Battle Royale, η μεταφορά στον κινηματογράφο του μυθιστορήματος, σκηνοθετημένη από τον Fukasaku Kinji (2000). 
* Battle Royale II: Requiem, η συνέχεια της ταινίας (2003). 

* Battle Royale, η σειρά μάνγκα βασισμένη στο μυθιστόρημα, γραμμένη από τους Koushun Takami and Masayuki Taguchi (2000). 
* Battle Royale II: Blitz Royale, η συνέχεια του manga.
Αιμιλία Τσουλφά

Η **Αιμιλία Τσουλφά** (15 Μαΐου 1973) είναι Ελληνίδα αθλήτρια του Ιστιοπλοϊκού Ομίλου Πειραιώς, πρωταθλήτρια Ελλάδας στην ιστιοπλοΐα και **χρυσή Ολυμπιονίκης** το 2004 στους Ολυμπιακούς αγώνες της Αθήνας.

## Βιογραφικά στοιχεία
Γεννήθηκε στην Αθήνα. 

Είναι παντρεμένη και έχει τρεις κόρες. Υπηρετεί ως ταγματάρχης του Στρατού Ξηράς. 

## Αθλητική καριέρα
Το 1985 ξεκίνησε την ιστιοπλοΐα με σκάφη τύπου Όπτιμιστ και το 1987 μεταπήδησε στην κατηγορία 420. Από το 1994 αγωνίζεται στην κλάση 470. Έλαβε μέρος στους Ολυμπιακούς Αγώνες της Ατλάντας το 1996 και αυτή ήταν η πρώτη ελληνική συμμετοχή στις γυναίκες. 

Στους Ολυμπιακούς Αγώνες της Αθήνας το 2004 κέρδισε μαζί με τη ***[[Σοφία Μπεκατώρου]]*** το **χρυσό** μετάλλιο. 

## Απόσυρση
Το 2006 απέκτησε μια κόρη και γι' αυτό το λόγο αποφάσισε να αποσυρθεί από την ιστιοπλοΐα και να μη συμμετάσχει στους Ολυμπιακούς Αγώνες του Πεκίνου για να μπορέσει να αφοσιωθεί στην οικογένειά της. Δεν αγωνίστηκε επίσημα από το 2006.

## Επιστροφή στην ενεργό δράση
Το 2021 επέστρεψε ξανά στην ιστιοπλοΐα. 

Η «χρυσή» Ολυμπιονίκης της Αθήνας, αφού έγινε πρώτα μητέρα τριών παιδιών, αγωνίστηκε με παρτενέρ την Αριάδνη Σπανάκη και μαζί πήραν την πρόκριση για τους Ολυμπιακούς Αγώνες του Τόκιο, το Φεβρουάριο του 2021. Κέρδισαν την πρόκριση μετά από 11 συγκλονιστικές ιστιοδρομίες που διεξήχθησαν στη Βιλαμούρα της Πορτογαλίας.

## Παραπομπές


## Εξωτερικοί σύνδεσμοι
* 
* 

Κατηγορία:Έλληνες αθλητές της ιστιοπλοΐας
Κατηγορία:Έλληνες χρυσοί Ολυμπιονίκες
Κατηγορία:Ολυμπιονίκες της ιστιοπλοΐας
Θεοφανώ (10ος αιώνας)

Η **Θεοφανώ** (941 - 976) ήταν αυτοκράτειρα του Βυζαντίου κι σύζυγος δύο αυτοκρατόρων, του Ρωμανού Β' και, μετά το θάνατό του, του Νικηφόρου Φωκά.

## Βιογραφικά στοιχεία
Γεννήθηκε πιθανόν στη Λακωνία στην Πελοπόννησο σε οικογένεια με ελληνική καταγωγή. Η Θεοφανώ ήταν γυναίκα λαϊκής καταγωγής, κόρη ταβερνιάρη, και το πραγματικό της όνομα φέρεται πως ήταν **Αναστασώ**. 

Η Θεοφανώ, σύμφωνα με κάποιους ιστορικούς είναι πιθανόν να  γνώριζε ή και να συμμετείχε στη δολοφονία του πεθερού της Κωνσταντίνου Ζ΄ και του πρώτου συζύγου της Ρωμανού Β´ . Στη συνέχεια, όταν έμεινε χήρα παντρεύτηκε τον Νικηφόρο Φωκά, αλλά όταν η πολιτική του άρχισε να προκαλεί το λαϊκό αίσθημα, για να μην ταυτιστεί η μοίρα της (όπως και των παιδιών της) με του Φωκά, συνωμότησε με τον ανηψιό του και τότε εραστή της Ιωάννη Τσιμισκή να τον δολοφονήσουν. Ο Νικηφόρος Φωκάς φέρεται να αντιλήφθηκε τα σχέδιά τους και απομάκρυνε τον Τσιμισκή, αλλά άγνωστο για ποιον λόγο, αργότερα τον ανακάλεσε από την εξορία. Ο Τσιμισκής και η Θεοφανώ ολοκλήρωσαν τότε το σχέδιό τους και σκότωσαν τον Νικηφόρο.

Μετά την επικράτηση του Ιωάννη Τσιμισκή όμως, η ενοχή της ήταν τόσο φανερή που ο πατριάρχης Πολύευκτος εξεβίασε το νέο αυτοκράτορα ότι δεν θα τον έχριζε αν δεν απομάκρυνε τη Θεοφανώ. Τότε αυτή εξορίστηκε στα Πριγκιπόννησα, όπου έμεινε για ένα χρόνο - μέχρι το 970 μ.Χ. Δραπέτευσε τότε και οργάνωσε συνωμοσία εναντίον του Τσιμισκή αλλά απέτυχε και την έκλεισαν σε μοναστήρι στην Αρμενία. Μετά το θάνατο του Τσιμισκή, οι γιοι της Βασίλειος Β' και Κωνσταντίνος Η' την επανέφεραν από την εξορία, χωρίς όμως να αναμειχθεί ξανά στην πολιτική. Πέθανε στην Κωνσταντινούπολη, ξεχασμένη απ' όλους, αν και στα τελευταία της χρόνια έζησε στην άνεση των ανακτόρων.

## Παραπομπές


Κατηγορία:Σύζυγοι Βυζαντινών Αυτοκρατόρων
Κατηγορία:Ελληνίδες Βασίλισσες
Κατηγορία:Βασίλισσες
Κατηγορία:Βυζαντινοί του 10ου αιώνα
Αχ!.. Και να 'μουν άντρας

Το ***Αχ!.. Και να 'μουν άντρας*** είναι ελληνική κωμική ταινία του 1966, σε σενάριο και σκηνοθεσία Στέφανου Φωτιάδη.

## Πλοκή

Η εμφανίσιμη Στέλλα, που κάθε τόσο βρίσκεται άνεργη γιατί οι προϊστάμενοί της την παρενοχλούν σεξουαλικά, βρίσκει δουλειά σε μια εταιρεία, παίρνοντας την ταυτότητα του δίδυμου αδελφού της, Αλέκου, που είναι μετανάστης στην Αυστραλία. Γρήγορα κερδίζει την εμπιστοσύνη των προϊσταμένων της, παίρνοντας διευθυντική θέση. Τα προβλήματα ξεκινούν όταν η Στέλλα ερωτεύεται τον Ανδρέα, γιο ενός από τα αφεντικά της, τη στιγμή που αυτοί της προξενεύουν ο καθένας την κόρη του.

## Διανομή ρόλων
* Μάρω Κοντού - Στέλλα / Αλέκος**'
* [[Διονύσης Παπαγιαννόπουλος]] - Όθων Μπελαλής**'
* Γιάννης Μιχαλόπουλος - Σάββας Μακροχέρης**'
* [[Νίκος Ρίζος]] - Παύλος
* [[Γιώργος Μούτσιος]] - Ανδρέας Μπελαλής**'
* Νανά Σκιαδά - Αφροδίτη Μπελαλή
* Κατερίνα Γιουλάκη - Βάσω
* Τάκης Χριστοφορίδης - 1ος προϊστάμενος Στέλλας
* Ελένη Θεοφίλου - Ιωάννα Μπελαλή
* Πέρη Ποράβου - Μελπομένη Μακροχέρη
* Πόπη Δεληγιάννη - Γεωργία, μητέρα Στέλλας
* Γιάννης Κοντούλης - 2ος προϊστάμενος Στέλλας
* Γιώργος Γρηγορίου - περαστικός
* Λουκάς Μυλωνάς
* Γιάννης Φύριος - 3ος προϊστάμενος Στέλλας

## Παραγωγή
Η ταινία κυκλοφόρησε στις κινηματογραφικές αίθουσες τη σεζόν 1966-1967. Με 159.630 εισιτήρια, ήρθε στην 35η θέση ανάμεσα σε 117 ελληνικές ταινίες της σαιζόν. 

Στην ταινία ακούγεται το τραγούδι "Παραμύθι η ζωή μου" από τον Μιχάλη Μενιδιάτη. Τραγουδούν ακόμα η Χαρούλα Λαμπράκη και η Γιώτα Λύδια.

## Παραπομπές


## Εξωτερικοί σύνδεσμοι
*''Αχ!.. Και να 'μουν άντρας''  στην Ταινιοθήκη της Ελλάδος
* 
 
*Τρέιλερ της ταινίας
*Αφίσα της ταινίας 

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1966
Κατηγορία:Ελληνικές κωμικές ταινίες
Κατηγορία:Ελληνόφωνες ταινίες
Κατηγορία:Ταινίες με μουσική σύνθεση Γιώργου Κατσαρού
Κατηγορία:Ελληνικές ασπρόμαυρες ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες σε σκηνοθεσία Στέφανου Φωτιάδη
Ακρίτες

**Ακρίτες** αποκαλούνταν από τους Βυζαντινούς οι φύλακες των συνόρων, που την εποχή εκείνη τα ονόμαζαν «*άκρες*». Οι Ακρίτες αντικατέστησαν τους milites limitaneos (στρατός που φύλαγε τα σύνορα) των αυτοκρατορικών χρόνων της Ρώμης, τους οποίους οι Ρωμαίοι αυτοκράτορες είχαν εγκαταστήσει μονίμως για να προφυλάξουν τη χώρα από αιφνιδιασμούς και επιδρομές των βαρβάρων.

Στους Ακρίτες δωρίζονταν κτήματα για να τα καλλιεργούν και απαλλάσσονταν από τους φόρους, με μόνη υποχρέωση να φυλάσσουν τα σύνορα από τις επιδρομές των Αράβων και των απελατών (μεσαιωνικοί κλέφτες). Ήταν δηλαδή ένα είδος μόνιμων μισθοφόρων φρουρών και στρατιωτών.

Τον αριθμό τους ελάττωσε ο Μέγας Κωνσταντίνος όταν εγκατέστησε πολλούς από αυτούς στις πόλεις. Την εποχή του αυτοκράτορα Ιουστινιανού το σώμα των ακριτών σχεδόν διαλύθηκε, αλλά όταν ξεκίνησαν οι επιδρομές των Αράβων την εποχή του αυτοκράτορα Ηρακλείου, το σώμα των ακριτών αναπτύχθηκε πάλι και διατηρήθηκε μέχρι τους χρόνους των εικονομάχων. 

Αργότερα, ο Μιχαήλ Παλαιολόγος διέλυσε ουσιαστικά τους ακρίτες όταν κατάργησε το αφορολόγητο και τους επέβαλε φόρους. Το αποτέλεσμα ήταν καταστροφικό, αφού πολλοί από τους ακρίτες αγανάκτησαν και πήγαν με τους Σελτζούκους Τούρκους, που την εποχή εκείνη είχαν ήδη αναπτυχθεί στις μικρασιατικές χώρες. Οι υπόλοιποι ακρίτες αφού δεν είχαν προσωπικό ενδιαφέρον για την τήρηση της ασφάλειας των συνόρων, τα παραμέλησαν με αποτέλεσμα αυτά να αφεθούν ανοιχτά στους Τούρκους και τον επεκτατισμό τους.

Την εποχή της δόξας τους (7ος – 10ος αιώνας) οι ακρίτες αγωνίζονταν ακατάπαυστα εναντίον των Σαρακηνών και των απελατών. Η ζωή τους ήταν κατ’ εξοχήν πολεμική και επικίνδυνη, ιδιαίτερα στις παραμεθόριες περιοχές της Μικράς Ασίας και ειδικότερα στην Καππαδοκία. Αυτό συνετέλεσε στην ανάπτυξη πνεύματος ηρωικού (ανάλογο με αυτό της μεσαιωνικής Δύσης), στο οποίο και οφείλεται η γένεση και ανάπτυξη ποίησης κατ’ εξοχήν ηρωικής, της λεγόμενης «ακριτικής». Λείψανα τέτοια έχουμε μέχρι και σήμερα στα παραδοσιακά δημοτικά τραγούδια μας και ιδιαίτερα στο σωζόμενο σε χειρόγραφα μεσαιωνικό «έπος του Βασίλειου Διγενή Ακρίτα». Άλλοι εξυμνούμενοι ήρωες ακρίτες ήταν ο Ανδρόνικος, ο Αρμούρης, ο Βάρδας Φωκάς, ο Νικηφόρος, ο Πετροτράχηλος, ο Πορφύρης και άλλοι.

Σήμερα οι Έλληνες συνεχίζουν να αποκαλούν «ακρίτες» τους κατοίκους της Ελλάδας που ζουν κοντά στα σύνορα, ως κατάλοιπο του παρελθόντος.

## Παραπομπές


Κατηγορία:Στρατιωτικοί σχηματισμοί της Βυζαντινής Αυτοκρατορίας
Κατηγορία:Τίτλοι στην Αρχαία Ελλάδα
Κατηγορία:Μικρασιατικός Ελληνισμός
Κατηγορία:Καππαδοκία
Γιόχαν Στράους ο νεότερος

Ο **Γιόχαν Μπάπτιστ Στράους ο Νεότερος** (, 25 Οκτωβρίου 1825 - 3 Ιουνίου 1899), αναφερόμενος και ως **Γιόχαν Στράους υιός**, ήταν συνθέτης, γιος του Γιόχαν Στράους του Πρεσβύτερου και της Μαρία Άννα Στράιμ. Καταγόταν από τη Βιέννη από οικογένεια μουσικών που ασχολήθηκαν με τη μουσική χορού (βαλς) και την οπερέτα. Ο Γιόχαν Στράους ο Πρεσβύτερος ήταν βιολονίστας και διηύθυνε μια ορχήστρα, που απέκτησε μεγάλη φήμη παίζοντας τα βαλς του. Όταν πέθανε, το 1849, τη διεύθυνση της ορχήστρας ανέλαβε ο γιος του, ο Γιόχαν ο νεότερος, που έγινε ο πιο φημισμένος Στράους.

Έκανε περιοδείες σε πολλές ευρωπαϊκές πρωτεύουσες και μεγαλουπόλεις της Ευρώπης και της Αμερικής, όπου γνώρισε μεγάλη επιτυχία. Εγκατέλειψε την ορχήστρα στα χέρια των νεότερων αδελφών του, Γιόζεφ και Έντουαρντ, οι οποίοι συνέχισαν τη μουσική παράδοση της οικογένειας κι ο ίδιος στράφηκε στην οπερέτα. Έδωσε το θεαμα μιας μεγαλόπρεπης, αλλά και έτοιμης να γκρεμιστεί, αυτοκρατορίας, γεμάτης κατάφωτα σαλόνια, που τα διακατέχει όμως μια αίσθηση μελαγχολίας και θλίψης. Τα βαλς του νεότερου Στράους διακρίνονται για τη γοητευτική μελωδία τους και τον παιχνιδιάρικο ρυθμό τους, από τα οποία και του αποδόθηκε ο τίτλος «*Βασιλιάς του Βαλς*». Πράγματι αυτός, περισσότερο από τον πατέρα του, έκανε το βαλς δημοφιλές και κομψό. Του έδωσε τα χαρακτηριστικά γνωρίσματα του μουσικού πολιτισμού της Αυστρίας, δηλαδή τη λικνιστική διάθεση, τη μελωδικότητα, την ξεχωριστή ευαισθησία στην ενορχήστρωση και στο ρυθμό. Ο Λιστ, ο Βάγκνερ, ο Μπραμς και άλλοι μουσικοί μελέτησαν με ενδιαφέρον και θαυμασμό τα γοητευτικά βαλς του.

Από τα 500 περίπου έργα του ξεχωρίζουν: «''Ο ωραίος γαλάζιος Δούναβης''», «*Αυτοκρατορικό βαλς*», «*Ιστορίες από το δάσος της Βιέννης*», «*Πόλκα Τριτς-Τρατς*», «*Φωνές της άνοιξης*», «*Βιεννέζικο αίμα*». Έγραψε επίσης οπερέτες, όπως *Ο βαρόνος αθίγγανος*, *Η νυχτερίδα* και *Μια νύκτα στη Βενετία*.

## Παραπομπές


Κατηγορία:Συνθέτες του Ρομαντισμού
Κατηγορία:Αυστριακοί συνθέτες
Κατηγορία:Συνθέτες οπερέτας
Χορδή

Ο όρος **χορδή** μπορεί να αναφέρεται:

*Στη χορδή (μουσική), πηγή ήχων έγχορδα όργανα.
*Στη χορδή (γεωμετρία), το ευθύγραμμο τμήμα που ενώνει δύο σημεία μιας καμπύλης.

## Δείτε επίσης
*έντερο, παλαιότερα λεγόταν και χορδή
*Θεωρία χορδών
Ψαλμός

Ο **ψαλμός** είναι θρησκευτική ωδή, εκκλησιαστικός ύμνος. Κατά την αρχαιότητα ο ψαλμός ήταν θρησκευτικό τραγούδι με τη συνοδεία κιθάρας.

Οι **Ψαλμοί** ή **Βίβλος Ψαλμών** είναι ένα κανονικό βιβλίο της Παλαιάς Διαθήκης. Είναι αντιπροσωπευτικό έργο της λυρικής θρησκευτικής και κατατάσσεται ανάμεσα στα "αγιόγραφα" βιβλία.

Λέγεται "Ψαλτήριον". Οι 150 ψαλμοί του διαιρούνται σε πέντε βιβλία. Καθένα από αυτά καταλήγει σε δοξολογία. Η διάταξη των ψαλμών δεν έχει εσωτερική ενότητα, όμως μπορεί κανείς να διακρίνει στο Ψαλτήρι ομάδες ψαλμών που συνδέονται με κοινά χαρακτηριστικά. Πριν από τη συλλογή των ψαλμών που έχουμε σήμερα προηγήθηκαν, διάφορες μικρότερες συλλογές. Οι ψαλμοί γράφτηκαν αρχικά στην εβραϊκή γλώσσα. Κατόπιν μεταφράστηκαν στα ελληνικά, στη συλλογή των Ο΄ που χρησιμοποιείται σήμερα στην Εκκλησία. Η Βίβλος των Ψαλμών περιέχει προσευχές, ύμνους, θρησκευτικά τραγούδια. Τα τραγούδια αυτά εκφράζουν τα θρησκευτικά συναισθήματα των Ισραηλιτών. Επίσης περιέχει και ψαλμούς ευχαριστήριους, μετάνοιας, εξομολόγησης, αγάπης και μίσους εναντίον των εχθρών.

Ψαλτήρι: Είναι αρχαίο όργανο με χορδές των ανατολικών λαών που μοιάζει με την άρπα. Με αυτό έψαλλαν τους ψαλμούς. Επίσης Ψαλτήρι λέγεται το λειτουργικό βιβλίο που περιέχει τους 150 ψαλμούς και τις 9 ωδές. Είναι διαιρεμένο σε είκοσι καθίσματα, που το καθένα χωρίζεται σε τρεις στάσεις.

Τέλος, ψαλτήρι λέγεται ένα τμήμα του εγκέφαλου, τρίγωνο, κάτω από το μεσολόβιο. Το σημείο αυτό λέγεται και λύρα του Δαβίδ.

## Εξωτερικοί σύνδεσμοι
* 

Κατηγορία:Εκκλησιαστική υμνολογία
Κατηγορία:Βιβλία της Παλαιάς Διαθήκης
Εύπολις

Ο **Εύπολις** (Αρχαία Αθήνα 446 π.Χ. - Ελλήσποντος 411 π.Χ.) ήταν αρχαίος Έλληνας κωμωδιογράφος, που γεννήθηκε το 445 π.Χ. στην Αθήνα. Ήταν πολύ φίλος του Αριστοφάνη, μετά όμως μάλωσαν, γιατί ο ένας κατηγορούσε τον άλλο για λογοκλοπή. Η πρώτη του κωμωδία είχε τον τίτλο «Μαρικάς», όπου διακωμωδούσε τον δημαγωγό Υπέρβολο, φημισμένο για τον κυνισμό του.

Στα έργα του κτύπησε τους δημαγωγούς και τους σοφιστές. Έκανε αυστηρή κριτική σε καθετί που θεωρούσε ότι ήταν άσχημο. Έγραψε 14 κωμωδίες και κατ' άλλους 17. Από αυτές σώθηκαν μόνο 400 αποσπάσματα. Πέθανε το 412 π.Χ. στην Αθήνα.

Τα έργα του είναι: «Μαρικάς», «Βάπται», «Είλωτες», «Αίγες», «Κόλακες», «Πόλεις», «Αντόλυκες», «Δήμοι» κ.ά..

## Παραπομπές


## Εξωτερικοί σύνδεσμοι

Κατηγορία:Αρχαίοι Έλληνες κωμικοί ποιητές
Κατηγορία:Αρχαίοι Αθηναίοι
Κατηγορία:Ποιητές Παλαιάς Κωμωδίας
Στράους

Το **Στράους** (**Strauss** ή **Strauß**) είναι επώνυμο γερμανικής προέλευσης, συνηθισμένο στη νότια Γερμανία και την Αυστρία. Το όνομα χρησιμοποιείται εδώ και τουλάχιστον χίλια χρόνια. Στη σύγχρονη γερμανική γλώσσα, η λέξη *Strauss* (η βορειογερμανική παραλλαγή του οποίου είναι *Struz* ή *Strutz*) σημαίνει «στρουθοκάμηλος».

Γνωστές προσωπικότητες με το όνομα Στράους είναι οι παρακάτω:

* Γιόχαν Στράους (πατέρας) (1804-1849), Αυστριακός συνθέτης, πατέρας των συνθετών:
** Γιόχαν Στράους (γιος) (1825-1899), ο διασημότερος των μελών της οικογένειας
** Γιόζεφ Στράους (1827-1870)
** Έντουαρντ Στράους (1835-1916)
* Λίβαϊ Στρως (γεννήθηκε ως Λεμπ Στράους, 1829-1902), Γερμανοαμερικανός εφευρέτης του παντελονιού τζην
* Ντάβιντ Στράους (1808-1874), Γερμανός θεολόγος και συγγραφέας
* Όσκαρ Στράους (1870-1954), Αυστριακός συνθέτης
* Ρίχαρντ Στράους (1864-1949), Γερμανός συνθέτης
* Φραντς Γιόζεφ Στράους (1915-1988), Βαυαρός πολιτικός

## Δείτε επίσης
* Στρος, η γαλλική και αμερικανική προφορά του επωνύμου

Στραους
Ρίχαρντ Στράους

Ο **Ρίχαρντ Στράους** (*Richard Georg Strauss*, 11 Ιουνίου 1864 – 8 Σεπτεμβρίου 1949) ήταν Γερμανός συνθέτης της ύστερης ρομαντικής περιόδου. Είναι γνωστός για τις όπερές του, μεταξύ των οποίων *[[Ο Ιππότης με το Ρόδο]]* και η *Σαλώμη*, τα λίντερ, ιδιαίτερα τα *Τέσσερα Τελευταία Τραγούδια*, και τα συμφωνικά ποιήματα και άλλα ορχηστρικά έργα, όπως τα *Θάνατος και εξαΰλωση*, *Τα φαιδρά καμώματα του [[Τιλ Όιλενσπιγκελ|Τιλ Οϊλενσπίγκελ]]*, *Τάδε έφη Ζαρατούστρα* και *Μεταμορφώσεις*.

## Βιογραφία
Γεννήθηκε στο Μόναχο το 1864, όπου και σπούδασε. Έκανε πολλές επιτυχείς περιοδείες στην Ευρώπη και στην Αμερική. Διακρίθηκε ως ενορχηστρωτής και διευθυντής ορχήστρας. Χαρακτηρίστηκε «ο μουσουργός με τη μαγική μπαγκέτα». Συνέθεσε πολλά τραγούδια, μουσική δωματίου και συμφωνικά ποιήματα, όπως τα *Δον Ζουάν*, *[[Μάκβεθ]]*, *[[Δον Κιχώτης]]*, *Οικογενειακή συμφωνία* κ.ά. Από τα μελοδράματά του αναφέρουμε τα: *[[Αριάδνη εν Νάξω]]*, *[[Σαλώμη (όπερα)|Σαλώμη]]* και *[[Ηλέκτρα (Στράους)|Ηλέκτρα]]*.

## Παραπομπές


## Εξωτερικοί σύνδεσμοι
* Χρονολογικός κατάλογος έργων
* Richard Strauss online

Κατηγορία:Γερμανοί διευθυντές ορχήστρας
Κατηγορία:Γερμανοί συνθέτες κλασικής μουσικής
Κατηγορία:Κλασικοί συνθέτες του 20ού αιώνα
Κατηγορία:Γερμανοί συνθέτες όπερας
Συνθέτες του Ρομαντισμού
Μελάνη

Η **μελάνη** (ή το **μελάνι**) είναι χρωματιστή υγρή ουσία που χρησιμοποιείται στη γραφή, στην τυπογραφία, στη σχεδίαση, στη ζωγραφική και αλλού. Λέγεται *μελάνι*, γιατί το πρώτο χρώμα που χρησιμοποιήθηκε ήταν το μαύρο. Σήμερα υπάρχουν πολλά είδη και χρώματα μελανιού, που είναι κυρίως διαλύματα χρωστικών διάφορων ουσιών και αραβικού κόμμεος.

Η μελάνη είναι γνωστή σε αρκετούς λαούς από τα αρχαία χρόνια, όπως στους Αιγυπτίους, τους Βαβυλώνιους και τους Κινέζους, απ' όπου και το όνομα **σινική μελάνη** του ανεξίτηλου μελανιού.

Αυτά τα μελάνια κατασκευάζονταν τότε με διάφορες ζωικές ή φυτικές ουσίες στις οποίες προσθέτονταν ζωική κόλλα ή κόμμι, όπως και μερικές πικρές ουσίες για να μην καταστρέφονται από τα έντομα.

## Είδη μελάνης
Τα πιο γνωστά είδη μελάνης, που έχουν άμεση χρήση σήμερα είναι:

* Η μαύρη μελάνη για γράψιμο, που είναι και το παλαιότερο είδος. Η σύνθεσή της είναι από αιθάλη (καπνιά) και νερό.

* Οι χρωματιστές μελάνες, που η σύνθεσή τους είναι από διάλυμα χρωστικών ουσιών και νερού.

* Η ειδική μελάνη που έχουν τα αυτογραφικά όργανα, όπως αυτά που μετρούν τη βαρομετρική πίεση, τη θερμοκρασία κ.ά. Η χρωστική ύλη διαλύεται σε μείγμα γλυκερίνης και νερού, για να μην ξεραίνεται.

* Οι ανεξίτηλες μελάνες είναι αυτές που διατηρούν την ισχύ της και μετά από πλυσίματα με αποχρωστικά μέσα. Κυρίως περιέχουν άργυρο.

* Οι μελάνες κόπιας ή πολυγράφων, το καρμπόν. Περιέχουν υγροσκοπικές ουσίες, όπως σάκχαρο, γλυκερίνη, χλωριούχο κάλιο κ.ά. Η μελάνη του πολύγραφου είναι μείγμα ελαίων, χρωστικών υλών και στερεών ουσιών.

* Η σινική μελάνη που χρησιμοποιείται στο σχεδίασμα και περιέχει αιθάλη.

* Συμπαθητική μελάνη. Αυτή που τα γράμματά της είναι αόρατα και μπορούν να γίνουν ορατά μετά από ειδική κατεργασία, όπως μετά τη χρήση διάφορων ουσιών, χυμού λεμονιού, γάλακτος κλπ. καθώς και μετά από θέρμανση του γραμμένου με συμπαθητική μελάνη χαρτιού.

* Μελάνη τυπογραφείου. Υπάρχουν πολλά είδη τέτοιας μελάνης που είναι γνωστή από παλιά. Οι Κινέζοι χρησιμοποιούσαν αυτήν τη μελάνη (οι πρώτοι που την ανακάλυψαν). Γίνεται από μείγμα λινελαίου και αιθάλης.

## Εξωτερικοί σύνδεσμοι
* 

Κατηγορία:Χρωστικές
Κατηγορία:Υλικά και όργανα γραφής
Χειρόγραφο

μικρογραφία|Μεσαιωνικό Χειρόγραφο στα λατινικά -Η φυσική του Αριστοτέλη
Ένα **χειρόγραφο** είναι καθετί που γράφεται με το χέρι, σε αντίθεση με το έντυπο που είναι γραμμένο με τεχνικά μέσα.

## Ιστορία
Κατά την αρχαία εποχή τα βιβλία γράφονταν με το χέρι πάνω σε μεμβράνη από πάπυρο. Από τον 2ο π.Χ. αιώνα σαν γραφική ύλη χρησιμοποιούσαν την περγαμηνή. Το χειρόγραφο από πάπυρο λεγόταν βιβλίο, τα φύλλα του είχαν ορθογώνιο σχήμα. Επάνω σ' αυτά έγραφαν σε γραμμές χαραγμένες με το χάρακα. Μετά τα συγκολλούσαν όλα μαζί και τα τύλιγαν σε σχήμα κυλίνδρου, ο οποίος, όταν ξετυλιγόταν, έφτανε συχνά το μήκος των 12 μέτρων. Υπήρξαν όμως και αιγυπτιακοί παπύροι μήκους 45 μέτρων. Τα φύλλα χωρίζονταν σε στήλες που αντιστοιχούσαν στις σημερινές σελίδες. Στο τελευταίο κολλημένο φύλλο προσαρμοζόταν ένα ραβδί, γύρω από το οποίο τυλιγόταν όλο το χειρόγραφο. Τα άκρα του ραβδιού στολίζονταν συχνά με μέταλλο ή με ελεφαντόδοντο και ονομάζονταν *ομφαλοί*. Πάνω σ' αυτά κολλούσαν ένα κομμάτι περγαμηνής με τον τίτλο του έργου. Ο αναγνώστης κρατούσε το χειρόγραφο με το δεξί χέρι και το ξετύλιγε με το αριστερό, ενώ με το ίδιο χέρι τύλιγε πάλι το μέρος που είχε διαβάσει.

Όταν άρχισαν να χρησιμοποιούν την περγαμηνή, έκοβαν τα φύλλα και τα έραβαν σε σχήμα τετραδίου. Τα τετράδια αυτά λέγονταν κώδικες.

## Παραπομπές


## Εξωτερικοί σύνδεσμοι
* 
* 

*
Κατηγορία:Κριτική του κειμένου
Ασφάλεια (αποσαφήνιση)

Η *ασφάλεια* είναι ο όρος της προστασίας από τον κίνδυνο ή την απώλεια. Σχετικά άρθρα:

*Ηλεκτρική ασφάλεια
*Εθνική ασφάλεια
*Δημόσια ασφάλεια
*Διεύθυνση ασφαλείας
*Σώματα Ασφαλείας
*Μέτρα ασφαλείας
*Ασφάλεια (σύμβαση)
*Ασφάλεια πληροφοριακών συστημάτων
Ασφάλεια (σύμβαση)

Η **Ασφάλεια**, στα νομικά και τα οικονομικά, είναι μια μορφή διαχείρισης κινδύνου, που χρησιμοποιείται πρώτιστα για να προστατεύσει ενάντια στον κίνδυνο πιθανών οικονομικών απωλειών. Ιδανικά, η ασφάλεια ορίζεται ως η δίκαιη μεταφορά του κινδύνου πιθανής απώλειας από μια οντότητα σε άλλη, σε αντάλλαγμα μιας λογικής αμοιβής. Στην πράξη, εντούτοις, η επιχείρηση της παροχής της ασφαλιστικής προστασίας καταλήγει συχνά στην προσφυγή στο δικαστήριο μεταξύ των ενδιαφερομένων. Γενικά, είναι μία σύμβαση, στην οποία ένα συμβαλλόμενο μέρος συμφωνεί να πληρώσει για τις οικονομικές απώλειες ενός άλλου συμβαλλόμενου μέρους, ως αποτέλεσμα ενός διευκρινισμένου γεγονότος.

Η απάτη γύρω από τις ασφαλίσεις τιμωρείται αυστηρά με φυλάκιση τουλάχιστον 6 μηνών. Όποιος δηλαδή μόνος του επιφέρει τη ζημιά για την οποία έχει γίνει η ασφάλιση στο αντικείμενο ή στον εαυτό του, με σκοπό να εισπράξει την ασφάλεια, τιμωρείται με φυλάκιση. Η ιδιωτική ασφάλιση δεν είναι υποχρεωτική. Μπορεί όποιος θέλει να ασφαλιστεί, καταβάλλοντας κάποιο συγκεκριμένο χρηματικό ποσό. Οι έμποροι, οι νομικοί, οι εργάτες κ.ά. ασφαλίζονται στα Ταμεία τους πληρώνοντας ένα ορισμένο ποσό κάθε μήνα. 

## Είδη ασφαλειών
Οι ασφαλίσεις είναι γενικά δύο ειδών: οι "ιδιωτικές" και οι "κοινωνικές".

### Ιδιωτική ασφάλιση
Στην περίπτωση ιδιωτικών ασφαλίσεων, εκείνος που θέλει ν' ασφαλιστεί, απευθύνεται σ' ένα ασφαλιστικό γραφείο, που αναλαμβάνει την υποχρέωση να τον αποζημιώσει για μια ορισμένη ζημιά που έχει από πριν συμφωνηθεί. Γι' αυτήν την εξασφάλιση πληρώνει κάθε μήνα στο γραφείο εκείνο, ασφάλιστρο ένα ορισμένο ποσό. Η σύμβαση γίνεται με συμβόλαιο, όπου ορίζεται το αντικείμενο που ασφαλίζεται (κατοικία, ζώο, εμπόρευμα, καράβι, αυτοκίνητο, κατάστημα, μέλος του σώματος, η υγεία του ασφαλιζόμενου κλπ)., το ποσό της αποζημίωσης και το ασφάλιστρο (ποσό χρημάτων που θα πληρώνει κάθε μήνα ο ασφαλιζόμενος).

### Αντασφάλεια
Ειδική κατηγορία ασφάλισης είναι η αντασφάλεια, στην οποία ο ασφαλιστής ασφαλίζεται σε άλλο μεγαλύτερο ασφαλιστή για τις αποζημιώσεις που ανέλαβε. Παραδείγματος χάρη, ένα μικρό ασφαλιστικό γραφείο ασφαλίζεται σε μια μεγάλη επιχείρηση βιομηχανίας για όλες τις αποζημιώσεις που έχει αναλάβει κι έτσι, σε περίπτωση που συμβεί κάποιο ατύχημα στο γραφείο, θα αποζημιωθεί από την επιχείρηση.

### Αλληλασφάλεια
Άλλη κατηγορία είναι η αλληλασφάλεια. Σ' αυτή, δυο και περισσότεροι ασφαλίζονται μεταξύ τους για τις ζημιές που θα συμβούν στον καθέναν απ' αυτούς. Η ασφάλιση έχει αναπτυχθεί πολύ τα τελευταία χρόνια. Έχει αναπτυχθεί και ιδιαίτερος κλάδος νομικής επιστήμης που ασχολείται με τις ασφαλίσεις και λέγεται ασφαλιστικό δίκαιο.

### Κοινωνική ασφάλιση
Τις κοινωνικές ασφαλίσεις τις έχει αναλάβει το Κράτος και τα διάφορα Ταμεία ή Ιδρύματα. Το κράτος ασφαλίζει τους δημόσιους υπαλλήλους και τους δίνει σύνταξη, όταν γεράσουν ή όταν πάθουν κάποια αναπηρία. Το ίδιο κάνουν και τα Ταμεία (Μετοχικό Ταμείο Στρατού, Ταμεία Συντάξεων Νομικών, Εμπόρων κλπ.) για καθέναν που εργάζεται στον αντίστοιχο ειδικό κλάδο.

## Παραπομπές


## Εξωτερικοί σύνδεσμοι
* 

Κατηγορία:Νομική επιστήμη
Κατηγορία:Ασφάλιση
Μέτρα ασφαλείας

**Μέτρα ασφαλείας** ονομάζονται το σύνολο ιδιαίτερων προληπτικών μέτρων που σχεδιάζει και αναπτύσσει μια Υπηρεσία, επιφορτισμένη ειδικά επ΄ αυτών, π.χ. Σώματα Ασφαλείας ή και γενικευμένα ένα κράτος σε πολυπληθείς εκδηλώσεις όπως π.χ. Ολυμπιακοί αγώνες προς πρόληψη επαπειλούμενης διατάραξης της δημόσιας τάξης. Υπηρεσίες που αναπτύσσουν τέτοια μέτρα είναι οι Ένοπλες Δυνάμεις καθώς και τα Σώματα Ασφαλείας. 

Παρόμοια μέτρα ασφαλείας μπορούν να λάβουν επιχειρήσεις και φυσικά πρόσωπα για προσωπικές ανάγκες ή ως εκπρόσωποι τρίτων (Εταιρίες σεκιούριτι), που μπορούν να παράσχουν πρόσθετη ασφάλεια.

Στις στρατιωτικές μονάδες και επιχειρήσεις, η ασφάλεια περιλαμβάνει τις απαιτήσεις, ενέργειες και τα μέτρα που αναπτύσσονται/λαμβάνονται για την προστασία κάποιας μονάδας ή μονάδων από εχθρική επίθεση, κατασκοπεία ή δολιοφθορά.

*Το αντικείμενο προστασίας που καλύπτουν τα μέτρα ασφαλείας χαρακτηρίζεται **στόχος**. 
***Περίμετρος ασφάλειας στόχου** καλείται η θέση ανάπτυξης μέτρων ασφαλείας ως προς την θέση του *στόχου*. Ανάλογα του επαπειλούμενου κινδύνου και του είδους του στόχου δυνατόν να αναπτυχθούν περισσότερες της μιας τέτοιοι περιμέτροι.
*Παράλληλες εγκαταστάσεις και όργανα (μέσα) δια των οποίων επιχειρούνται μέτρα ασφαλείας ονομάζονται συστήματα και μέσα ασφαλείας, π.χ. κάμερες, θύρες ακτίνων, κάρτες εισόδου - εξόδου κ.λπ.

Κατηγορία:Ασφάλεια
Κατηγορία:Ασφάλεια δεδομένων
Φουτζιγάρα Τατσούγια

Ο **Φουτζιγάρα Τατσούγια** (*藤原竜也*, 15 Μαΐου 1982) είναι Ιάπωνας ηθοποιός.

## Βιογραφικά Στοιχεία
Γεννήθηκε στις 15 Μαΐου του 1982 στη Σαϊτάμα της Ιαπωνίας. Έχει εργαστεί στον κινηματογράφο, την τηλεόραση, το θέατρο και έχει επιπλέον δανείσει τη φωνή του σε ταινίες κινουμένων σχεδίων.

Από τους σημαντικότερους ρόλους του είναι αυτός του «Νανάχαρα Σούγια» στην αμφιλεγόμενη ιαπωνική ταινία του 2000, Battle Royale, καθώς και στο σίκουελ που την ακολούθησε το 2003 με τίτλο Battle Royale II: Requiem. Επίσης πρωταγωνιστεί σαν Yagami Light στις ταινίες Death Note και Death Note: The Last Name, που είναι βασισμένες στο ομώνυμο manga.

## Βραβεύσεις

## Κινηματογραφικές Εμφανίσεις
*Kamen Gakuen, 2000
*Battle Royale, 2000
*SABU, 2002
*Battle Royale II: Requiem, 2003
*Moonlight Jellyfish, 2003
*Death Note, 2006
*Death Note: The Last Name, 2006
*Chameleon: Long Goodbye, 2008
*Snakes and Earrings, 2008

## Θεατρικές εμφανίσεις
Έχει εμφανιστεί σε ιαπωνικές θεατρικές παραστάσεις του «Άμλετ» και του «Ρωμαίος και Ιουλιέτα».

## Άλλες εμφανίσεις
* Δάνεισε τη φωνή του στη μεταγλωττισμένη ιαπωνική εκδοχή της ταινίας κινουμένων σχεδίων της Disney «Ο Αυτοκράτορας έχει Κέφια» στο ρόλο του Κούζκο.
* Δάνεισε τη φωνή του στη μεταγλωττισμένη ιαπωνική εκδοχή της ταινίας «Ο Ποντικομικρούλης» στο ρόλο του Στούαρτ Λίτλ.
* Έχει λάβει μέρος σε πολλές ιαπωνικές τηλεοπτικές σειρές, όπως "LxIxVxE" (1999), "Tengoku no kiss"(1999), "Kimi ga oshiete kureta koto" (2000) κ.ά.

Κατηγορία:Ιάπωνες ηθοποιοί
Όφσετ

μικρογραφία|Πιεστήριο τύπου "MAN Roland"|220x220εσ
Η **όφσετ** () είναι εκτυπωτική μέθοδος η οποία χρησιμοποιείται για την αναπαραγωγή κειμένων και εικόνων. Η όφσετ στηρίζεται στην φωτογράφιση του θέματος (φωτομεταφορά) στην επιφάνεια μεταλλικών εκτυπωτικών πλακών με τέτοιο τρόπο που επιτρέπει την διαφορετική χημική συμπεριφορά των διάφορων περιοχών της επιφάνειάς τους. Οι σύγχρονες εκτυπωτικές πλάκες αποτελούνται από αλουμίνιο αλλά στο παρελθόν έχουν υπάρξει πλάκες από ψευδάργυρο (τσίγκος). Για τον λόγο αυτό πολλές φορές οι εκτυπωτικές πλάκες της μεθόδου ονομάζονται και τσίγκοι. Η μέδοδος έχει επίσης χαρακτηριστεί ως λιθογραφία για ιστορικούς λόγους: οι πρώτες εκτυπωτικές πλάκες ήταν κατασκευασμένες από ειδική πέτρα (πορώδες μάρμαρο). Η μέθοδος χρησιμεύει για την εκτύπωση μονόχρωμων και πολύχρωμων εντύπων και κυριαρχεί στην εκδοτική - εκτυπωτική βιομηχανία. Τα πιο διαδεδομένα έντυπα που τυπώνονται με την μέθοδο αυτή είναι βιβλία, εφημερίδες, περιοδικά, αφίσες, διαφημιστικά και άλλα έντυπα.

220px|μικρογραφία|δεξιά|Σκαρίφημα εκτύπωσης όφσετ (πλάγια όψη).

## Η διαδικασία
Σε ειδικά φύλλα αλουμινίου με μία λεπτή επικάλυψη ψευδαργύρου τοποθετούνται φιλμ τα οποία έχουν εκτυπωθεί από ειδικό εκτυπωτή και επικαλυμμένο με τα κατάλληλα χημικά τα οποία μπαίνουν σε μία ειδική μηχανή που αποκαλείται "μεταφορέας". Μία λάμπα παρόμοια με των σολάριουμ αλλά μεγαλύτερης ισχύος λειτουργεί με χρονοδιακόπτη τον οποίο ρυθμίζει ο τυπογράφος ανάλογα και με τη μακέτα. Τα φύλλα αλουμινίου τοποθετούνται στους ειδικούς κυλίνδρους πάνω στις μηχανές εκτύπωσης όφσετ, αφού περαστούν και καθαριστούν με ένα χημικό, την εμφάνιση. Ουσιαστικά ο μεταφορέας "καίει" ό,τι δεν καλύπτεται από το φιλμ. Αφού γίνει η τοποθέτηση των μελανιών πάνω στο σύνολο κυλίνδρων το οποίο σύνολο που επεξεργάζεται τα μελάνια για καλύτερη ποιότητα εκτύπωσης, το μελανείο, το οποίο σύνολο μαζί με τους κυλίνδρους νερού και τους λοιπούς κυλίνδρους ονομάζεται πύργος. Τα μελάνια ακουμπούν πάνω στο φύλλο αλουμινίου, το φύλλο αλουμινίου πάνω σε ένα κύλινδρο από καουτσούκ που αποκαλείται με το ίδιο όνομα. Το καουτσούκ "αλείφεται" με τα μελάνια σε συγκεκριμένα όμως σημεία τα οποία ακουμπούν στο χαρτί και συνεχώς τα μελάνια πάνω στο καουτσούκ ανανεώνονται. Τον ρόλο των κυλίνδρων νερού στις μηχανές εκτύπωσης όφσετ βασίζεται καταρχάς στην εξής θεωρία: το αλουμίνιο είναι υδρόφιλο, ενώ ο ψευδάργυρος υδρόφοβος. Το νερό, συνεπώς, καθαρίζει μόνο το αλουμίνιο, δηλαδή στο σημείο που δεν πρέπει να ακουμπήσει μελάνι και έτσι μόνο ο ψευδάργυρος "αλείφεται" με μελάνι.

## Παραπομπές


## Εξωτερικοί σύνδεσμοι
* 
* 

Κατηγορία:Τυπογραφία
Έξαρμα Πόλου

**Έξαρμα Πόλου** ή *έξαρμα του Πόλου* (polar elevation, altitude of the pole) χαρακτηρίζεται στην αστρονομική ναυτιλία το υπέρ του ορίζοντα αληθές ύψος του άνω Πόλου (ουράνιου Πόλου), όπου ακριβώς αντί αληθές ύψος Πόλου συνηθίζεται χρηστικά να καλείται *έξαρμα του Πόλου*.

Επειδή στο Βόρειο ημισφαίριο ο Πολικός Αστέρας βρίσκεται κατά προσέγγιση στη κατεύθυνση του άξονα του κόσμου και θεωρητικά στη προέκταση του άξονα της Γης, συνεπώς πάνω από τον Βόρειο Πόλο, το μετρούμενο κάθε φορά αληθές ύψος του αστέρα αυτού από τον ορίζοντα τυγχάνει να μαρτυρά και το γεωγραφικό πλάτος από το οποίο και γίνεται η μέτρησή του.
Δηλαδή αν με τον εξάντα μετρηθεί το έξαρμα του Πόλου (αληθές ύψος του Πολικού) και βρεθεί 35°  αυτό σημαίνει ότι ο παρατηρητής που έκανε τη μετρηση βρίσκεται σε κάποιο σημείο της Γης επί του παραλλήλου όμως των 35° του Βορείου ημισφαιρίου.
Βέβαια το υψος του πολικού αστέρα δεν είναι απόλυτα ακριβές, χρήζει κάποιων διορθώσεων που καλούνται διορθώσεις ύψους πολικού με τις οποίες και αποδίδεται (μετατρέπεται) αυτό σε γεωγραφικό πλάτος.

*Θεωρητικά όποιος έχει μάθει ν΄ αναγνωρίζει εύχερα τον Πολικό αστέρα, τότε είναι βέβαιο πως το ίδιο εύχερα αντιλαμβάνεται την μισή τουλάχιστον αστρονομική ναυτιλία, ανεξάρτητα ότι μπορεί να προανατολίζεται την νύκτα χωρίς την βοήθεια κανένός άλλου συγκριτικού στοιχείου ή βοηθήματος!

## Δείτε επίσης
*Οριζόντιες συντεταγμένες

Εξαρμα πολου
Κατηγορία:Ουράνιο σύστημα συντεταγμένων
Δήμος Σοχού

thumb|Δήμος Σοχού.
thumb|Ο ναός του Προφήτη Ηλία στο Σόχο
Ο **Δήμος Σοχού** ήταν δήμος του νομού Θεσσαλονίκης που λειτούργησε στο διάστημα 1946-2010, οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Λαγκαδά. Μέχρι το 1998 περιλάμβανε μόνο τον οικισμός του Σοχού, ενώ από το 1999 με την εφαρμογή του προγράμματος Καποδίστριας, διευρύνθηκε με την ένταξη στον δήμο των πρώην γειτονικών κοινοτήτων Ασκού και Κρυονερίου. Ο δήμος Σοχού βρισκόταν στην βορειοανατολική περιοχή του Νομού Θεσσαλονίκης, στις νότιες πλαγιές του Βερτίσκου. Η έδρα του δήμου ήταν ο Σοχός, κτισμένος σε υψόμετρο 630 μέτρα. Ο πραγματικός πληθυσμός του δήμου ήταν 5.773 κάτοικοι ().

## Δήμαρχοι Σοχού
Ο Σοχός λειτούργησε ως Κοινότητα από το 1918 ως το 1946 και έπειτα ως δήμος. Δήμαρχοι διετέλεσαν τα εξής πρόσωπα.

## Οικισμοί
Στο δήμο περιλαμβάνονταν οι παρακάτω οικισμοί:

;Τ.δ. Σοχού : Σοχός [ 2.920 κάτοικοι]
;Τ.δ. Ασκού : Ασκός [ 1.493 κάτοικοι]
;Τ.δ. Κρυονερίου [ 1.360 κάτοικοι]
:Κρυονέρι ή Κρύα Νερά [ 901 κάτοικοι]
:Αυγή [ 459 κάτοικοι]

## Παραπομπές

Σ
Ασκός Θεσσαλονίκης

Ο **Ασκός** είναι οικισμός της Θεσσαλονίκης του δήμου Λαγκαδά.

## Γενικά στοιχεία
Ο Ασκός βρίσκεται λίγο βορειότερα από τη λίμνη Βόλβης. Ο πληθυσμός του σύμφωνα με την απογραφή του 2021 είναι 1.014 κάτοικοι. Μέχρι το 1926 ονομαζόταν Γιακίνια οπότε μετονομάστηκε σε Ασκό σε ανάμνηση του χωριού Ασκώ της Ανατολικής Θράκης. Η τοπική κοινότητα Ασκού είναι χαρακτηρισμένη ως αγροτικός ημιορεινός οικισμός, με έκταση 70,419 χλμ² (2011).

## Πληθυσμός

## Πληροφορίες
Ευρήματα της Εποχής του Χαλκού φανερώνουν το παρελθόν της περιοχής. Κατά τη διάρκεια της τουρκοκρατίας, γνωστός με το όνομα Γιαϊκίν, κατοικείται αρχικά, από ομάδα 43 στρατιωτών, Γιουρούκων, ενώ στη συνέχεια μετατρέπεται σε μουσουλμανικό οικισμό με 153 σπίτια. Στο χωριό εγκαταστάθηκαν μετά τη Μικρασιατική καταστροφή, πρόσφυγες από το χωριό Ασκώ της Ανατολικής Θράκης και από το χωριό Αχτάς του Πόντου. Βασική οικονομική δραστηριότητα των κατοίκων είναι η καλλιέργεια καπνών και σιτηρών, καθώς και η κτηνοτροφία.

Από τα γύρω υψώματα, η θέα απλώνεται στην πεδιάδα του Λαγκαδά, στις λίμνες, στις κορυφογραμμές του Χορτιάτη και του Χολομώντα.

Ιερό κειμήλιο από την Ανατολική Θράκη αποτελεί η εικόνα της Παναγίας Ασκονίτισσας, η οποία χρονολογείται από τον 8ο αιώνα και μεταφέρθηκε στις αρχές του 20 αι. από τους πρόσφυγες στη νέα τους πατρίδα, τον Ασκό. Φυλάσσεται στον Ναό της Ζωοδόχου Πηγής.

## Αξιοθέατα
*Τα δύο **πάρκα**, τα οποία βρίσκονται νότιο και στο κέντρο του χωριού.
*Το **παρεκκλήσι** του **Προφήτη Ηλία**, το οποίο βρίσκεται νοτιοδυτικά.
*Το **Ιερό Ησυχαστήριο Αγίων Ισαποστόλων Κυρίλλου και Μεθοδίου**, το οποίο βρίσκεται νοτιοανατολικά του χωριού.
*Ο **Ιερός Ναός Ζωοδόχου Πηγής** που βρίσκεται στο κέντρο του χωριού.
*Η **κεντρική πλατεία** του χωριού.

## Εκπαίδευση
Στο χωριό υπάρχει ένας χώρος που αξιοποιείται ως νηπιαγωγείο και επίσης ένας χώρος που χρησιμοποιείται ως δημοτικό σχολείο.

## Παραπομπές


## Πηγές
*Εγκυκλοπαίδεια Πάπυρος Λαρούς Μπριτάννικα, 1996, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

## Εξωτερικοί σύνδεσμοι
*Δήμος Σοχού, το δημοτικό διαμέρισμα Ασκού
*Παναγίες της Μικράς Ασίας και της Θράκης

Κατηγορία:Χωριά της περιφερειακής ενότητας Θεσσαλονίκης
Κατηγορία:Δήμος Λαγκαδά
Νταγκεστάν

Το **Νταγκεστάν** (, ), επισήμως γνωστό ως **Δημοκρατία του Νταγκεστάν** (), είναι ομοσπονδιακό υποκείμενο της Ρωσίας. Το όνομά του έχει περσική-τουρκική καταγωγή και σημαίνει *Χώρα των Βουνών*. Υπάγεται στο Νότιο Διαμέρισμα και συνορεύει με το Αζερμπαϊτζάν στα νότια και τη Γεωργία στα νοτιοδυτικά. Πρωτεύουσά του είναι η Μαχατσκαλά (572.076 κάτοικοι - απογρ. 2010). 

Πληθυσμιακά το Νταγκεστάν είναι το πιο ανομοιογενές ομοσπονδιακό υποκείμενο της Ρωσίας. Με εξαίρεση τους Ρώσους που είναι Σλάβοι, τα υπόλοιπα φύλα είναι είτε καυκάσια είτε τουρκικά, τα οποία έχουν διατηρήσει τις ιδιαιτερότητές τους λόγω του ορεινού αναγλύφου της περιοχής και της χαμηλής αστικοποίησης (σχεδόν 60% ζει σε χωριά). Για τη συνεννόηση όλων αυτών μεταξύ τους χρησιμοποιείται κυρίως η ρωσική, ενώ απαντώνται τριάντα ακόμα γλώσσες. Στα εδάφη του ζει ένα μωσαϊκό εκατοντάδων εθνοτήτων, εκ των οποίων οι εννέα ξεπερνούν τα 80.000 μέλη: 

 

Από το 2000 η πολιτική κατάσταση στο Νταγκεστάν είναι ασταθής - μια σειρά τρομοκρατικών ενεργειών και επιχειρήσεων ατάκτων εναντίον Ρώσων κρατικών αξιωματούχων, δείχνουν ότι υπάρχει προσπάθεια μεταφοράς στο Νταγκεστάν του πολέμου της Τσετσενίας, αλλά και σε άλλες Δημοκρατίες του Καυκάσου.

## Παραπομπές


## Εξωτερικοί σύνδεσμοι
* 
*  


Κατηγορία:Κράτη και εδάφη αβαρικής επίσημης γλώσσας
Κατηγορία:Κράτη και εδάφη αζερικής επίσημης γλώσσας
Κατηγορία:Κράτη και εδάφη τσετσενικής επίσημης γλώσσας
Κατηγορία:Ομοσπονδιακό Διαμέρισμα Βόρειου Καυκάσου
Κατηγορία:Βόρειος Καύκασος
Κατηγορία:Περιοχές της Ευρώπης πολλαπλών επίσημων γλωσσών
Κατηγορία:Κράτη και εδάφη ρωσικής επίσημης γλώσσας
Κατηγορία:Δημοκρατίες της Ρωσίας
Τριανδρία

Ο όρος **Τριανδρία** χρησιμοποιείται συνήθως για να περιγράψει το πολιτικό καθεστώς  που συναρχείται από τρία ισχυρά πρόσωπα ισότιμα. Η ρύθμιση μπορεί να είναι επίσημη ή ανεπίσημη, και παρ'όλο ότι θεωρητικά οι τρεις είναι συνήθως ίσοι, στην πραγματικότητα δεν συμβαίνει αυτό. Ο όρος μπορεί επίσης να χρησιμοποιείται για να περιγράψει το πολίτευμα όπου τρεις διαφορετικοί στρατιωτικοί ηγέτες διεκδικούν την μία θέση του ηγέτη της χώρας.

## Ρωμαϊκές τριανδρίες
Ως θεσμός η Τριανδρία ή Τριαρχία [**triumviratus, -us**] ίσχυε στην αρχαία Ρώμη, όπου σπουδαιότερες εξ αυτών ήταν εκείνες των βοηθών των αρχόντων στα δικαστικά τους καθήκοντα καθώς και οι έκτακτες αρχές τήρησης της τάξης. Επίσης η τριανδρία του νομισματοκοπείου, υπεύθυνη για την κοπή νομισμάτων.

Ως τριανδρίες φέρονται επίσης στην Ιστορία η συναρχία του Ιουλίου Καίσαρα, του Πομπήιου και του Κράσου το 60 π.Χ. (Α' Τριανδρία), όπου μετά τον θάνατο του Κράσου οι άλλοι δύο διεξήγαγαν εμφύλιο πόλεμο, κατά τον οποίο νίκησε ο Καίσαρας και ανακηρύχθηκε δικτάτορας, καθώς και εκείνη του Οκταβιανού Αυγούστου, του Μάρκου Αντωνίου και του Μάρκου Αιμιλίου Λεπίδου το 43 π.Χ. (Β' Τριανδρία), όπου στη συνέχεια ο Λέπιδος παραμερίστηκε και στον εμφύλιο πόλεμο που ακολούθησε, ο Οκταβιανός έμεινε ο μοναδικός ηγέτης.

## Άλλες τριανδρίες
Άλλες γνωστές τριανδρίες στην νεότερη ελληνική Ιστορία ήταν:

* η Τριανδρία της "Ηνωμένης Αντιπολιτεύσεως" στην Κρήτη (Ελ.Βενιζέλος, Κ.Φούμης, Κ.Μάνος),
* η τριανδρία της Εθνικής Άμυνας (Βενιζέλος, Κουντουριώτης, Δαγκλής),
* η τριανδρία των Νεοτούρκων, η τριανδρία του κινήματος 1922, και
* η τριανδρία της 21ης Απριλίου.

## Πηγές
* "Νεώτερον Εγκυκλοπαιδικόν Λεξικόν Ηλίου" τ.17ος, σ.822 

Κατηγορία:Αρχαία Ρωμαϊκή κυβέρνηση
Κατηγορία:Ολιγαρχία
Ινγκουσετία

Η **Δημοκρατία της Ινγκουσετίας** (ρωσικά: Респу́блика Ингуше́тия) είναι ομοσπονδιακό υποκείμενο της Ρωσίας. Υπάγεται στο Νότιο Διαμέρισμα και συνορεύει με τη Γεωργία στα νότια. Πρωτεύουσά της είναι το νεοϊδρυθέν Μαγκάς (2.502 κάτοικοι - απογρ. 2010). Μεγαλύτερη πόλη της είναι το Ναζράν (93.335), πρωτεύουσα της Δημοκρατίας έως το 2002.

Η Ινγκουσετία κατοικείται σχεδόν αποκλειστικά από αυτόχθονες καυκάσιους πληθυσμούς τους Ινγκούς (77,3%) και Τσετσένους (20,4%). Κατά τα τελευταία χρόνια έχει κάνει την παρουσία του ένα κίνημα απόσχισης από τη Ρωσική Ομοσπονδία, το οποίο όμως περιορίζεται σε μικρά τρομοκρατικά χτυπήματα και δεν έχει αποκτήσει τη μαζικότητα του αντιστοίχου της Τσετσενίας.

## Διακυβέρνηση
Ο Μαχμούντ-Αλί Καλιμάτοφ είναι Αρχηγός της Δημοκρατίας της Ινγκουσετίας (), πρώην *Πρόεδρος της Δημοκρατίας της Ινγκουσετίας*. Ο Πρόεδρος εκλέγεται από το Κοινοβούλιο της Ινγκουσετίας και η θητεία του είναι πενταετής.
### Ιστορικό
Πρόεδρος της Ινγκουσετίας ήταν ο Γιουνούς-μπεκ Γεβκούροβ (*Yunus-bek Bamatgireyevich Yevkurov*, γενν. στις 23 Ιουλίου του 1963). Ο πρόεδρος διορίστηκε από το Ρώσο πρόεδρο Ντμίτρι Μεντβέντεφ στις 30 Οκτωβρίου του 2008. Το κοινοβούλιο ενέκρινε το διορισμό του στην προεδρία την επόμενη ημέρα. Το τοπικό κοινοβούλιο ενέκρινε και το διορισμό του Ρασίντ Γκαϊσάνοφ στην πρωθυπουργία. Στις 5 Οκτωβρίου του 2009 ο Γκαϊσάνοφ αποπέμφθηκε από τον πρόεδρο Γεβκούροφ. Πρωθυπουργός διορίστηκε ο Ρουσλάν Γκαγκίεφ.

## Αρχηγοί(Πρόεδροι) της Ινγκουσετίας
*Ρουσλάν Αούσεφ (1993 – 2002)
*Μουράτ Ζιαζίκοφ (2002 – 2008)
*Γιουνούς-μπεκ Γεβκούροφ (30 Οκτωβρίου 2008 – 22 Ιουνίου 2009)
*Ρασίντ Γκαϊσάνοφ, υπηρεσιακός (22 Ιουνίου 2009 – Σεπτέμβριος 2009). Υπηρεσιακός πρόεδρος, διορισμένος από τον Ρώσο πρόεδρο για όσον καιρό ανέρρωνε από την απόπειρα δολοφονίας του ο Γεβκούροφ.
*Γιουνούς-μπεκ Γεβκούροφ (Σεπτέμβριος 2009 – 24 Ιουνίου 2019)
*Μαχμούντ-Αλί Καλιμάτοφ (από τις 24 Ιουνίου 2019)

## Παραπομπές


## Εξωτερικοί σύνδεσμοι
* 
*  


Κατηγορία:Ισλάμ στη Ρωσία
Κατηγορία:Μέλη του Οργανισμού Μη Αντιπροσωπευόμενων Eθνών και Λαών
Κατηγορία:Ναχ
Κατηγορία:Καύκασος
Κατηγορία:Βόρειος Καύκασος
Κατηγορία:Περιοχές της Ευρώπης πολλαπλών επίσημων γλωσσών
Κατηγορία:Ομοσπονδιακό Διαμέρισμα Βόρειου Καυκάσου
Κατηγορία:Δημοκρατίες της Ρωσίας
Kiba

Στην ιαπωνική γλώσσα ο όρος **Kiba** σημαίνει δόντι σκύλου ή λύκου. Για το λόγο αυτό έχει χρησιμοποιηθεί αρκετές φορές ως όνομα χαρακτήρα σε σειρές μυθοπλασίας με σκύλους ή λύκους.

## Αποσαφήνιση
Ο όρος **Kiba** μπορεί να σημαίνει:
* Inuzuka Kiba, ένας φανταστικός χαρακτήρας στη σειρά anime και manga με τον τίτλο Naruto.

* Kiba, μια σειρά anime.

* Kiba, ένας χαρακτήρας στη σειρά anime και manga με τον τίτλο Wolf's Rain.
Μορφοτροπέας

Ο **μορφοτροπέας** είναι μια συσκευή που μετατρέπει ενέργεια από μια μορφή σε μια άλλη. Συνήθως μετατρέπει ένα σήμα σε μια μορφή ενέργειας σε ένα σήμα σε μια άλλη μορφή ενέργειας.

Οι μορφοτροπείς χρησιμοποιούνται συχνά στα άκρα των συστημάτων αυτοματισμού, μέτρησης και ελέγχου, όπου τα ηλεκτρικά σήματα μετατρέπονται από και προς άλλα φυσικά μεγέθη (ενέργεια, δύναμη, ροπή, φως, κίνηση, θέση κ.λπ.). Η διαδικασία μετατροπής μιας μορφής ενέργειας σε μια άλλη είναι γνωστή ως μορφοτροπή.

## Ηλεκτροακουστικός μορφοτροπέας

Οι **ηλεκτροακουστικοί μορφοτροπείς** (*electroacoustic transducers*) αποτελούν διατάξεις παραγωγής/εκπομπής και λήψης ήχων, π.χ. ηχεία, μικρόφωνα, ακουστικά, προβολείς σόναρ, υδρόφωνα, γεώφωνα, κεφαλές πικάπ, καθώς επίσης και διάφοροι άλλοι αισθητήρες μηχανικών κραδασμών.

Η σχεδίασή τους αποτελεί αντικείμενο μελέτης των μηχανικών ακουστικής:

* Ηχεία, ακουστικά (μετατρέπουν το ηλεκτρικό σήμα σε ηχητικά κύματα στον αέρα).
* Μικρόφωνα (μετατρέπουν τα ηχητικά κύματα στον αέρα σε ηλεκτρικό σήμα).
* Κεφαλές Πικ-απ (μετατρέπουν μηχανικές ταλαντώσεις σε ηλεκτρικό σήμα).
* Γεώφωνα (μετατρέπουν τα ηχητικά κύματα μέσα στο έδαφος σε ηλεκτρικό σήμα).
* Υδρόφωνα (μετατρέπουν τα ηχητικά κύματα μέσα στο νερό σε ηλεκτρικό σήμα).
* Προβολείς Sonar (μετατρέπουν το ηλεκτρικό σήμα σε ηχητικά κύματα στο νερό).
* Ανθρώπινο σύστημα ακοής (μετατρέπει τα ηχητικά κύματα σε ηλεκτρικούς παλμούς).

Η μελέτη των ηλεκτροακουστικών μορφοτροπέων λαμβάνει υπόψη όλες τις εμπλεκόμενες παραμέτρους σχεδίασης, με βάση κάποια ισοδύναμα μοντέλα, π.χ. από τη θεωρία των ηλεκτρικών κυκλωμάτων. Πρακτικά, η απόδοση των χαρακτηριστικών τους μετράται εργαστηριακά.

## Βιβλιογραφία
* Σάγος Γεώργιος Α., *"Τεχνολογία Ηχείων"*, Εκδόσεις Bookstars-Free Publishing, Αθήνα 2012 ISBN 9786185015114

## Εξωτερικοί σύνδεσμοι
* 

Κατηγορία:Ακουστική
Αυγή Θεσσαλονίκης

Η **Αυγή** είναι οικισμός της Θεσσαλονίκης του Δήμου Λαγκαδά. Βρίσκεται βόρεια της λίμνης Βόλβη ανάμεσα στα χωριά Σοχός και Κρυονέρι, χτισμένη σε υψόμετρο 640 μέτρων στις πλαγιές του Βερτίσκου.

## Πληθυσμός

## Ιδρύσεις
*Το 1958 ιδρύεται ο **Αθλητικός Σύλλογος ΙΑΣΩΝ ΑΥΓΗΣ**.
*Το 1976 ιδρύεται ο **Πολιτιστικός Σύλλογος Αυγής**.

## Αξιοθέατα
*Η **εκκλησία** του **Αγίου Νικολάου** στο κέντρο του χωριού.
*Ο **Ιερός Ναός Κοιμήσεως** της **Θεοτόκου**, στην εξωτερική βόρεια πλευρά του χωριού.
*Το **ποτάμι**, στην δυτική μεριά του χωριού.

## Παραπομπές


## Πηγές
*ΑΥΓΗ - Ιστοσελίδα
*Εγκυκλοπαίδεια Πάπυρος Λαρούς Μπριτάννικα, 1996, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Δήμος Λαγκαδά
Κατηγορία:Χωριά της περιφερειακής ενότητας Θεσσαλονίκης
Ιωσήφ Πλουσιαδηνός

Ο Επίσκοπος **Ιωσήφ**, κατά κόσμον **Ιωάννης Πλουσιαδηνός**, επικαλούμενος και **Κουκουμάς**, έζησε και έδρασε κατά τον 15ο αιώνα:(περ.1429-1500)
Γεννημένος στον Χάνδακα, σπούδασε θεολογία και εκκλησιαστική μουσική.

Από φανατικός εχθρός έγινε ένας από τους πιο ένθερμους οπαδούς της Ένωσης των Εκκλησιών και σφοδρός αντίπαλος του Μάρκου Εφέσου του Ευγενικού. Μετείχε στην Βυζαντινή αντιπροσωπία στη Σύνοδο της Φερράρας - Φλωρεντίας.  Έγραψε αρκετά έργα για την προώθηση των αποφάσεων της Συνόδου, την οποία αποκαλούσε όγδοη Οικουμενική. Ο Βησσαρίωνας  τον αντάμοιψε με υψηλά εκκλησιαστικά οφφίκια: διετέλεσε πρωτοπρεσβύτερος στον Χάνδακα (1470) και κατόπιν επίσκοπος της ενετικής Μεθώνης (ως Ιωσήφ Μεθώνης). Βρήκε ηρωϊκό θάνατο όταν έπεσε η πόλη στους Τούρκους (9 Αυγούστου 1500).. Ανάμεσα στα έργα του διακρίνονται απολογίες για τη Σύνοδο και κανόνα με 9 ωδές. Έγραψε επίσης ποιήματα με θέματα θρησκευτικά, με γνωστότερο το «Θρήνο της Θεοτόκου», για τα Πάθη του Χριστού, το οποίο έχει 189 ανομοιοκατάληκτους δεκαπεντασύλλαβους στίχους και θυμίζει λαϊκά μοιρολόγια της εποχής.

## Παραπομπές


## Βιβλιογραφία
*Λαούρδας Β., «Κρητικά Παλαιογραφικά. 12. Ιωάννου του Πλουσιαδινού, Υποθήκαι προς τους ιερείς της Κρήτης», Κρητικά Χρονικά, τομ. 5 (1951), σελ.252-262
*Βασιλείου Π., «Ο αυτόγραφος ΄΄Θρήνος της Θεοτόκου΄΄ του Ιωάννη Πλουσιαδηνού», Ελληνικά, τομ.32,τ/χ.2 (1982),σελ.266-287
*Podskalsky Gerhard , Η Ελληνική Θεολογία επί Τουρκοκρατίας: 1453-1821, μτφρ. πρωτ. Γεώργιος Μεταλληνός, εκδ. Μ.Ι.Ε.Τ., Αθήνα,2005, σελ.126-127 
* Μποτονάκης Κ. Αντ., *Ο Ιωάννης Πλουσιαδηνός και η ψαλτική κατάσταση στην Κρήτη κατά την εποχή του (1450 - 1500), *ανέκδοτη διδακτορική διατριβή κατατιθέμενη στο Τμήμα Μουσικών Σπουδών Αθηνών (2013) 
*Μποτονάκης Κ. Αντ., "Η Σοφωτάτη και Αρίστη Παραλλαγή Ιωάννου Ιερέως του Πλουσιαδηνού" ("Ioannes Plousiadenos: Biography and explanation on his theoretical treatise Hermhneia ths Parallaghs"), Επιστημονική Επετηρίδα, Τόμος Γ', Πατριαρχική Ανώτατη Εκκλησιαστική Ακαδημία Κρήτης (2014), 337 - 373 (link) 
*Τσιρπανλής Ζ. Ν., Ο Ιωάννης Πλουσιαδηνός και η σιναϊτική εκκλησία του Χριστού Κεφαλά στο Χάνδακα (Δυό ανέκδοτα βενετικά έγγραφα του 1481), Θησαυρίσματα / Thesaurismata,τομ. 3 (1964),σελ 1-28

Κατηγορία:Έλληνες λόγιοι του 15ου αιώνα
Ιωσηφ
Αντουάν Βαττώ

Ο **Ζαν Αντουάν Βαττώ** (*Jean-Antoine Watteau*, 10 Οκτωβρίου 1684 – 18 Ιουλίου 1721), ευρέως γνωστός με το όνομα **Αντουάν Βαττώ** (*Antoine Watteau*) ήταν Γάλλος ζωγράφος και ένας από τους πρώτους εκπροσώπους του ροκοκό. Μερικά από τα πιο δημοφιλή θέματά του αναπαριστούν σκηνές από το χώρο του θεάτρου.

## Βιογραφία
Γιος ενός εμπόρου υφασμάτων ή κατ' άλλους γιος οικοδόμου, ο Αντουάν Βαττώ έζησε σε μια πολυμελή οικογένεια. Ήδη σε ηλικία 10 ετών ξεκίνησε να ασχολείται με την ζωγραφική παίρνοντας μαθήματα από έναν επαγγελματία ζωγράφο, αρκετά γνωστό στη γενέτειρα του.

Το 1702 έφυγε στο Παρίσι, μόνος, χωρίς προστασία και οικονομική βοήθεια και ξεκίνησε να δουλεύει στα εργαστήρια διαφόρων ζωγράφων. 

Τα σχέδιά του τράβηξαν την προσοχή του ζωγράφου Κλωντ Ζιλό, ο οποίος γύρω στο 1705 τον προσέλαβε ως βοηθό και μαθητευόμενο. Το έργο του Ζιλό, επηρεασμένο από τον Φραντσέσκο Πριματίτσο και τη σχολή του Φονταινεμπλώ, αντιπροσώπευε μια αντίδραση ενάντια στην επίσημη τέχνη της βασιλείας του Λουδοβίκου ΙΔ΄. Στο εργαστήριο του Ζιλό, ο Βαττώ γνώρισε τους χαρακτήρες της Κομέντια ντελ άρτε, ένα αγαπημένο θέμα του δασκάλου του, που αργότερα έγινε ένα από τα θέματά του.

Πέθανε το 1721, στα 37 του χρόνια από την φυματίωση.

### Η τεχνική του
Η τεχνική του η οποία χαρακτηρίζει τον Αντουάν Βαττώ, είναι τα ωραία χρώματα, ο απαλός φωτισμός και τα ειδυλλιακά θέματα των πινάκων του.

Αντίθετα με την προσωπική του ζωή για την οποία δεν γνωρίζουμε σχεδόν τίποτα, για την καλλιτεχνική του παραγωγή γνωρίζουμε σχεδόν τα πάντα. Άφησε γύρω στους διακόσιους πίνακες, πλήθος σχεδίων και αρκετά χαρακτικά. Και όλα αυτά μέσα σε 15 μόλις χρόνια.

Ήρθε αντιμέτωπος με τον συντηρητικό ακαδημαϊσμό της εποχής του κι η αναγνώρισή του ήρθε πολύ αργότερα.

Συνήθιζε να ζωγραφίζει ειδυλλιακές σκηνές στην εξοχή με ανθρώπους να γλεντούν και να χαίρονται τη ζωή τους. Ονομαστές είναι, οι περίφημες «fêtes galantes» (σκηνές από υπαίθριες γιορτές).
## Επιλογή έργων


File:Jean-Antoine_Watteau,_Love_in_the_French_Theatre.JPG|*Ο έρωτας στο γαλλικό θέατρο*, 1714, Βερολίνο, Πινακοθήκη
File:Jean-Antoine_Watteau,_Love_in_the_Italian_Theatre.JPG|*Ο έρωτας στο ιταλικό θέατρο*,1714, Βερολίνο, Πινακοθήκη
File:L'Embarquement pour Cythère, by Antoine Watteau, from C2RMF retouched.jpg|*Προσκύνημα στην νήσο των Κυθήρων*, 1717, Παρίσι, Μουσείο του Λούβρου
File:Jean-Antoine_Watteau_-_L'indifférent.jpg|*L'Indifférent (Ο Αδιάφορος)*, 1717, Παρίσι, Μουσείο του Λούβρου
File:Antoine Watteau - The Italian Comedians - Google Art Project.jpg|*Ιταλοί κωμικοί*, 1717, Ουάσινγκτον, National Gallery  
File:Antoine Watteau - Embarkation for Cythera.jpg|*Embarquement pour Cythère (Επιβίβαση για τα Κύθηρα)*, 1718, Βερολίνο, Schloss Charlottenburg
File:Jean-Antoine_Watteau_-_Fêtes_Venitiennes_-_Google_Art_Project.jpg|*Βενετσιάνικες γιορτές*, 1718-19, Εδιμβούργο, Scottish National Gallery
File:WatteauPierrot.jpg|*Πιερότος ή Gilles*, 1719, Παρίσι, Μουσείο του Λούβρου
File:Antoine_Watteau_047.jpg|*L'Enseigne de Gersaint*, 1720, Βερολίνο, Schloss Charlottenburg


## Παραπομπές


Κατηγορία:Γάλλοι ζωγράφοι του 17ου αιώνα
Κατηγορία:Γάλλοι ζωγράφοι του 18ου αιώνα
Κατηγορία:Ζωγράφοι του Ροκοκό
Χάνδακας (αποσαφήνιση)

Με το όνομα **Χάνδακας** (αρχ.: *Χάνδαξ*) μπορεί να αφορά τα:

* το Ηράκλειο Κρήτης, το οποίο ονομαζόταν Χάνδακας 
* Περιμετρική τάφρος οχύρωσης
* Χάνδακας, οικισμός του νομού Έβρου, που ενσωματώθηκε αργότερα στη τοπική κοινότητα Ριζίων Έβρου.
* Α.Σ. Χάνδακας, αθλητικό σωματείο που ανήκει στην Ένωση Καλαθοσφαιρικών Σωματείων Κρήτης.
  
## Παραπομπές
Τροχαλία

Η **τροχαλία** είναι κυκλικός δίσκος περιστρεφόμενος γύρω από άξονα διερχόμενο από το κέντρο του δίσκου και κάθετο στο επίπεδό του. Ο άξονας αυτός συνήθως είναι γερά συνδεδεμένος με το δίσκο και στηρίζεται στη λεγόμενη τροχαλιοθήκη. Κατά μήκος της περιφέρειας της τροχαλίας υπάρχει αυλάκι (λαιμός), εντός του οποίου διέρχεται σκοινί ή συρματόσχοινο ή αλυσίδα ή ιμάντας, στα άκρα του οποίου εφαρμόζεται δύναμη ή αντίσταση. Χρησιμεύει για την έλξη ή την ανύψωση βαρών και διακρίνεται σε δύο κύρια είδη: στην απλή και σύνθετη τροχαλία.

Η πάγια τροχαλία έχει μόνιμο άξονα και διευκολύνει την ανύψωση βαρών μόνο με την αλλαγή της διεύθυνσης της ελκτικής δύναμης που χρειάζεται γι' αυτό και όχι με τη μείωση της απαιτουμένης δύναμης. Αντίθετα, η ελεύθερη τροχαλία έχει άξονα που μετατίθεται στο χώρο. Σ' αυτήν το προς ανύψωση βάρος εξαρτάται από την τροχαλιοθήκη με άγκιστρο: το ένα άκρο του σχοινιού στερεώνεται ακλόνητα, ενώ στο άλλο εφαρμόζεται η ανυψωτική δύναμη. Στην ελεύθερη τροχαλία επιτυγχάνεται μείωση της απαιτουμένης δύναμης κατά το μισό του ανυψούμενου βάρους. Με συνδυασμό παγίων κι ελευθέρων τροχαλιών σχηματίζονται τα πολύσπαστα. 

## Σύστημα ιμάντα-τροχαλίας
thumb|left|300px
Στο σχήμα φαίνεται σύστημα μετάδοσης με δύο τροχαλίες συνδεδεμένες με ιμάντα. Το μήκος του ιμάντα με βάση τις διαμέτρους τροχαλιών και τη μεταξύ τους απόσταση δίνεται από τη σχέση.

(Απόδειξη)

Κατηγορία:Εργαλεία